《五王击毬图》
明代·蒋主孝

毬门高结春如海，紫袖垂垂剪双綵。薛王力倦宋王来，兴废宫前花正开。

侍儿弄笛申王醉，更有岐王拥花睡。春风不动草如铺，兄弟怡怡入画图。

黄门拥入五花帐，官奴谩鼓花奴唱。博山火爇水沉香，富贵从来自天降。

迟迟春日下龙楼，花萼联辉雨气浮。大被渐寒歌管歇，三郎别领阿环游。